Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 8/13/5511	Žilina, 28.2.2013
EEČ : 2-43-84-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec XXXXX, nar. XXXXX a XXXXX, nar. XXXXX, voči ktorým má zákonnú vyživovaciu povinnosť vyplývajúcu mu zo zákona o rodine a z rozsudku Okresného súdu v XXXXX sp. zn. XXXXX zo dňa 01.03.2012, právoplatného a vykonateľného dňa 21.03.2012, ktorým bol zaviazaný platiť výživné vo výške 100,-Eur mesačne na každé dieťa, vždy do 10. dňa v mesiaci vopred k rukám matky XXXXX, bytom XXXXX, XXXXX, pričom obvinený bol zároveň zaviazaný uhradiť nedoplatok na výživnom za obdobie od 01.04.2011 do 31.03.2012 vo výške 400,-Eur na každé dieťa, si túto svoju vyživovaciu povinnosť riadne neplnil v období od 01.07.2012 naďalej, riadne neplatil bežné výživné na obidve deti a na nedoplatku na výživnom na obidve deti za predchádzajúce obdobie dlhoval ešte sumu v celkovej výške 500,-Eur, a to napriek tomu, že mal príjem zo zamestnania a je majetný, na výživnom na obidve deti uhradil dňa 29.07.2012 sumu 100,-Eur, dňa 28.08.2012 sumu 300,-Eur a v mesiaci december 2012 sumu 200,-Eur, v dôsledku čoho dlhoval poškodenej XXXXX na bežnom výživnom na obidve deti za obdobie od 01.07.2012 do februára 2013 vrátane sumu v celkovej výške 1.500,-Eur, pričom obvinený dodatočne uhradil na dlžnom výživnom dňa 22.01.2013 sumu 1.300,-Eur a dňa 21.02.2013 sumu 200,-Eur,

lebo zanikla trestnosť činu
Odôvodnenie:
	Uznesením policajta OO PZ XXXXX sp. zn. XXXXX zo dňa 27.12.2012 bolo podľa § 199 ods. 1 Tr. poriadku začaté trestné stíhanie a následne uznesením policajta OO PZ XXXXX sp. zn. XXXXX zo dňa 07.01.2013 bolo podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1 Tr. zákona na tom skutkovom základe, ako je to uvedené v predmetnom uznesení. 

	Preskúmaním vyšetrovacieho spisu som zistila, že vo veci bol vykonaný výsluch obvineného XXXXX a svedkyne poškodenej XXXXX a ďalej boli do spisu zabezpečené nasledovné listinné dôkazy - zápisnica o trestnom oznámení a o doplnení trestného oznámenia, rozsudok o výživnom, rodné listy detí, potvrdenia o návšteve materskej školy a základnej školy, fotokópie poštových poukážok, správy k príjmovým a majetkovým pomerom obvineného a odpis registra trestov obvineného.  
 
Obvinený XXXXX vo svojej výpovedi priznal spáchanie skutku, pričom bol ochotný uhradiť dlžné výživné a následne do spisu doložil poštové poukážky, ktorými preukázal, že dňa 22.01.2013 uhradil na dlžnom výživnom sumu 1.300,-Eur a dňa 21.02.2013 sumu 200,-Eur, čím uhradil dlžné výživné v celom rozsahu. Obvinený ďalej uviedol, že je zamestnaný s čistým mesačným príjmom vo výške približne 500,-Eur mesačne, je vlastníkom rodinného domu v XXXXX a motorového vozidla zn. Volkswagen Passat. 

Svedkyňa poškodená XXXXX vo svojej výpovedi uviedla, že obvinený si riadne neplnil vyživovaciu povinnosť na obidve deti od 01.07.2012 naďalej, pričom sa vyjadrila k jednotlivým platbám výživného. Poškodená je zamestnaná, poberá rodinné prídavky na obidve deti, toho času je práceneschopná. Poškodená vo svojej výpovedi potvrdila, že jej obvinený v januári 2013  uhradil dlžné výživné vo výške 1.300,-Eur a následne potvrdila, že vo februári 2013 jej obvinený uhradil výživné za február 2013 vo výške 200,-Eur, v dôsledku čoho jej obvinený nedlhuje na výživnom žiadnu sumu.  

Spáchanie skutku obvineným, ako aj dodatočné uhradenie dlžného výživného obvineným bolo preukázané aj listinnými dôkazmi zabezpečenými do vyšetrovacieho spisu, pričom z výsledkov vykonaného dokazovania zároveň nevyplynulo, že by riadne neplnenie vyživovacej povinnosti zanechalo na deťoch trvale nepriaznivé následky. 

Prečinu zanedbania povinnej výživy podľa § 207 ods. 1 Tr. zákona sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného. Z hľadiska zavinenia môže byť tento prečin spáchaný úmyselne alebo z nedbanlivosti, pričom na naplnenie znakov uvedeného prečinu postačí zavinenie z nedbanlivosti.

Podľa § 86 ods. 1 písm. a) Tr. zákona trestnosť trestného činu zaniká, ak ide o trestný čin zanedbania povinnej výživy podľa § 207, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Po zhodnotení výsledkov vykonaného dokazovania konštatujem, že je nepochybné, že sa stal skutok, ktorý je uvedený vo výrokovej časti tohto uznesenia,  napĺňajúci znaky prečinu zanedbania povinnej výživy podľa § 207 ods. 1 Tr. zákona, a že tento skutok spáchal obvinený XXXXX, avšak trestnosť činu zanikla, nakoľko obvinený dodatočne zaplatil dlžné výživné na obidve deti a jeho čin nemal trvale nepriaznivé následky na ich výživu. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.	

	Vzhľadom na vyššie uvedené skutočnosti som trestné stíhanie obvineného XXXXX zastavila z dôvodu, že trestnosť činu zanikla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Andrea Jančová
prokurátorka